Departement ondersoek dood van gevangenesFoto bloot ter illustrasie. (Argieffoto: Unsplash) Twee gevangenes van die Tswelopelo-tronk in Kimberley is dood ná ŉ voorval waarin hulle glo ŉ wag met hangslotte aangeval het. ŉ Volskaalse ondersoek is nou deur die departement van korrektiewe dienste van stapel gestuur. Drie gevangenes het ŉ beampte glo met hangslotte aangeval en is beseer toe ander beamptes op die voorval gereageer het. Luidens ŉ verklaring deur die departement is die beseerde gevangenes na buitehospitale vervoer waar twee van hulle aan hul beserings beswyk het. Die derde gevangene word steeds in die hospitaal behandel. Die aard van hul beserings is nie bekend gemaak nie. Dit is ook nie duidelik of enige van die beamptes tydens die voorval beseer is nie. “Die erns van die voorval noodsaak ŉ volskaalse ondersoek. Die Suid-Afrikaanse polisiediens en regterlike inspektoraat vir korrektiewe dienste is ook in kennis gestel,” lui die verklaring. “Bykomende beamptes is sedert die voorval by die gevangenis ontplooi om normaliteit by die tronk te bewerkstellig.”